Bygherre forventer, at byggeri af omkring 360 boliger i Sæby Bakker forsinkes med knap et år, efter en borger har klaget over byggeriet til Naturklagenævnet.

- Det er træls, at vi ikke kan komme i gang. Sådan siger Jens Nielsen, der er projektudvikler og direktør i Sæby Bakker Aps, der i starten af året var klar til at sætte spaden i jorden og gå i gang med byggeriet i Sæby. Klage sætter alt på stand-by Der er tale om 360 boliger - deriblandt 56 rækkehuse, som Jens Nielsen allerede har lejere til, og flere er på venteliste for at komme til at bo i det kommende boligkvarter i Sæby. Men intet er sket, for en enkelt borger har klaget til Planklagenævnet, og det sætter byggeriet på stand by. - Klagen burde være afvist, mener Jens Nielsen med henvisning til, at Frederikshavn Kommune tidligere har afvist lignende indsigelser i forbindelse med vedtagelsen af lokalplanen. Venter på afgørelse En klage til Planklagenævnet har gjort, at Jens Nielsen ikke tør gå i gang med at bygge de mange rækkehuse før, nævnet har afgjort sagen. Dermed risikerer de mange, der allerede har købt parceller i området -  at udgifterne til byggerierne vil stige. - Der er jo prisstigninger i den usikkre verden, vi lever i, ligesom renten stiger, så udgifterne til byggeriet kommer også til at stige, siger Jens Nielsen. Flagermus og tudser spænder ben Det er fund af sjældne flagermus og firben, tudser og frøer sammenholdt med det særlige naturhistoriske landskab, der er baggrunden for klagen. Ifølge klagen fra en enkelt borger i Sæby-området til Planklagenævnet vil et enestående og unikt landskab fra is-tiden går tabt, hvis der bygges boliger i området. Det vil også gå hårdt ud over dyrelivet og skade bestanden af blandt andet firbenede, flagermus, tudser og frøer, som i dag lever ugeneret i området. - Det er skideærgerligt - Det er skideærgerligt. Det kan jeg lige så godt sige. Vi ville jo gerne have tilflyttere til, og vi vil gerne have igangsat byggeri i Sæby, det er der stor efterspørgsel på, siger Peter E. Nielsen (S), der er formand for plan- og miljøudvalget i Frederikshavn om det, at der nu er blevet spændt ben for projektet. - Men det er jo demokratiets spilleregler, og dem er vi nødt til at overholde, tilføjer han. Lang sagsbehandlingstid Omkring halvdelen af det nye projekt i Sæby Bakker er allerede solgt, og det ærgrer Jens Nielsen, at klagen bremser alt i forhold til at kunne komme i gang. - Vi lever i et demokrati, og vi skal selvfølgelig acceptere og respektere en klage, men problemet er, at der er meget lang sagsbehandlingstid i Planklagenævnet. I et skriftligt svar skriver Planklagenævnet, at deres gennemsnitslige sagsbehandlingstid aktuelt er knap fem måneder. Om klagen vedrørende Sæby Bakker tager kortere eller længere tid er uvist, så indtil videre må Jens Nielsen vente med at sætte spaden i jorden. TV2 Nord har tirsdag været i kontakt med klageren, som afventer afgørelsen i Planklagenævnet og derfor ikke vil kommentere sagen nu.